Hospitaal moet miljoene opdok ná verkeerde diagnoseDie Verre Oos-Rand-hospitaal. Foto: Google Maps Brenda Mavimbela se dogtertjie Nonjabulo is in 2010, toe sy 18 maande oud was, in die hospitaal opgeneem. Sy is met bakteriële meningitis gediagnoseer terwyl sy eintlik TB-meningitis gehad het. Weens die verkeerde behandeling is sy gestremd, blind en kan sy nie loop, praat of self eet nie. Nonjabulo se ma het ŉ eis teen die premier van Gauteng en die LUR vir gesondheid ingedien en die hooggeregshof in Johannesburg het in 2013 in haar guns beslis. Die ander partye het egter geappelleer. Nonjabulo is later deur 30 kenners ondersoek op versoek van albei partye se regspanne. Die hof het Dinsdag op grond van die aanbeveling R13,1 miljoen aan Mavimbela toegeken. Die DA het die uitspraak verwelkom. “Die Gautengse departement van gesondheid moes al veel vroeër toegegee het in die saak. Hulle het in die afgelope vyf jaar nie ‘n enkele hofsaak rakende mediese nalatigheid gewen nie, ” het Jack Bloom, die DA se woordvoerder oor gesondheid in Gauteng, gesê.